李文山書堂
作者：郭印
朝代：宋

paragraphs: 蓄書不能讀，人以書簏方。
譬如守錢奴，萬鏹空靳藏。
讀書不能行，虎皮質犬羊。
詩禮假發冡，高言誣黄唐。
我觀古聖賢，道學甘膏粱。
文字初未廣，游心自得場。
後人富典籍，洛誦日洋洋。
唇腐無所歸，白首徒悲傷。
普慈群圃勝，中間敞華堂。
本非挾冊地，賓筵羅豆觴。
揭名意安在，詩板借輝光。
斵輪如可作，試與一平章。